বাংলাদেশে তালিবানি শাসন, ভিসা বাতিল হাসিনার

কলকাতা: অন্তর্বর্তী সরকার গঠনের আগেও বাংলাদেশের অশান্তি অব্যাহত। হিংসার আগুনে জ্বলছে বাংলাদেশ। সেনাপ্রধানের আশ্বাসের পরেও জ্বলছে বাংলাদেশ। বাংলাদেশের সদ্যপ্রাক্তন প্রধানমন্ত্রীর ভিসা বাতিল করল আমেরিকা। আপাতত ভারতেই রয়েছেন দেশত্যাগী হাসিনা (Sheikh Hasina)। এরমধ্যই বড় ধরনের রদবদল হল বাংলাদেশ সেনায়। পাশাপাশি মঙ্গলবার সংসদ ভেঙে দিলেন রাষ্ট্রপতি। বাংলাদেশের রাষ্ট্রপতি মহম্মদ শাহবুদ্দিনের অনুমোদনে সেনাপ্রধান জেনারেল ওয়াকার-উজ-জামান এই রদবদলের নির্দেশ কার্যকর করেছেন। অপসারিত এবং বদলি হওয়া অফিসারদের অধিকাংশই শেখ হাসিনার ‘ঘনিষ্ঠ’ বলে পরিচিত।

আরও পড়ুন: জেল থেকে মুক্তি পেলেন বিএনপি নেত্রী খালেদা জিয়া

দেশ ত্যাগের পথে গ্রেফতার বাংলাদেশের প্রাক্তন ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলক। গ্রেফতার করা হয়েছে প্রাক্তন বিদেশমন্ত্রী মহম্মদ হাসান মাহমুদকেও। বাংলাদেশ সংবাদমাধ্যমে প্রকাশ পেয়েছে সেদেশের বর্তমান ছবিটা। রীতিমতো দেশে তালিবানি সন্ত্রাসে ছবি প্রকাশ পেয়েছে। খুন করে প্রকাশ্যে ঝুলিয়ে দেওয়া হয়েছে একের পর এক দেহ। অন্যদিকে যশোরে আওয়ামি লিগ নেতার হোটেলে আগুন। জীবন্ত দগ্ধ হয়ে একাধিক বিদেশি সহ ২৪ জনের মৃত্যু। একের পর এক সরকারি ও ব্যক্তিগত বাড়িতে আগুন লাগানো হচ্ছে। চলছে দেদার লুঠপাটও। একদিনের সংঘর্ষেই অন্তত ১৫০ জনের মৃত্যু। বাংলাদেশ ক্রিকেট দলের প্রাক্তন অধিনায়ক মাশরাফি মুর্তজার বাড়িতে আগুন দিয়েছে বিক্ষোভকারীরা। বাদ গেল না ঢাকার ইন্দিরা গান্ধী কালচারাল সেন্টারও। লুঠপাট চালানোর পর আগুন ধরিয়ে দেওয়া হল। এখন কঙ্কালসার দশায় ঐতিহ্যমণ্ডিত ইন্দিরা গান্ধী কালচারাল সেন্টার।