আপাতত দিল্লিতেই আছেন শেখ হাসিনা, সর্বদলীয় বৈঠকে জানালেন জয়শংকর

নয়াদিল্লি: আপাতত দিল্লিতেই আছেন বাংলাদেশের প্রাক্তন প্রধানমন্ত্রী শেখ হাসিনা। মঙ্গলবার দিল্লিতে সর্বদলীয় বৈঠকে এমনটাই জানালেন বিদেশমন্ত্রী এস জয়শংকর (S Jaishankar)। মঙ্গলবার বাংলাদেশ (Bangladesh Agitation) পরিস্থিতি নিয়ে সব দলের সঙ্গে বৈঠকে বসেছিলেন তিনি। বৈঠকে ছিলেন কেন্দ্রীয় স্বরাষ্ট্রমন্ত্রী অমিত শাহ, প্রতিরক্ষামন্ত্রী রাজনাথ সিংহ, সংসদ বিষয়কমন্ত্রী কিরেন রিজেজু, রাহুল গান্ধী, তৃণমূলের লোকসভার দলনেতা সুদীপ বন্দ্যোপাধ্যায় সহ সব দলের নেতারা।

সর্বদল বৈঠকে এস জয়শঙ্কর জানিয়েছেন, শেখ হাসিনাকে (Sheikh Hasina) আপাতত কিছু দিন সময় দিয়েছে ভারত। সূত্রের খবর, বাংলাদেশে প্রবাসী বসবাসকারী ভারতীয় নাগরিকদের পরিস্থিতি নিয়েও ওই বৈঠকে আলোচনা হয়েছে। জানানো হয়েছে কেন্দ্র তরফে বাংলাদেশের সেনাবাহিনীর সঙ্গে যোগাযোগ রাখা হচ্ছে। বৈঠকে জানানো হয়েছে, বর্তমান যা পরিস্থিতি সেই দিকে নজর রেখে আপাতত ভারতেই কিছুদিন থাকবেন হাসিনা। শেখ হাসিনা এর পরে কোথায় যেতে চান এবং কবে যেতে চান, তা নিয়ে তাঁকেই সিদ্ধান্ত নিতে বলা হয়েছে। তাঁর ভবিষ্যৎ পরিকল্পনা নিয়ে ভাবনাচিন্তার জন্য সময় নিচ্ছেন। পরবর্তীতে তিনি ভারত সরকারকে জানাবেন। তার পর সিদ্ধান্ত নেবে কেন্দ্র। এদিকে হাসিনাকে কোনও প্রকারের চাপ দেওয়া হবে না বলেও জানান জয়শংকর।

আরও পড়ুন: কোন পথে হিন্ডন এয়ারবেসে এলেন হাসিনা, দেখে নিন রুট ম্যাপ

বাংলাদেশে অশান্তি শুরুর পর থেকেই কয়েক হাজার ভারতীয় সেদেশ থেকে ভারতে ফিরেছেন। প্রথম দফায় দেশে ফেরা ভারতীয়দের বেশিরভাগই ছিলেন শিক্ষার্থী। বৈঠকে জয়শংকর জানালেন, এখনও বাংলাদেশের পরিস্থিতি অগ্নিগর্ভ তাতে সে দেশের সরকারকে হস্তক্ষেপ করে ভারতীয় নাগরিকদের উদ্ধার করতে হবে। এদিকে বৈঠকে কেন্দ্রের তরফ থেকে জানানো হয়েছে, বাংলাদেশ সেনাবাহিনীর সঙ্গে যোগাযোগ রেখেছে নয়াদিল্লি। বর্তমানে বাংলাদেশে ১৩ হাজার ভারতীয় আছেন বলে বৈঠকে জানান জয়শংকর। তিনি বলেন, বাংলাদেশে যা পরিস্থিতি রয়েছে তার দিকে আমরা নজর রাখছি। সঠিক সময় এলে ভারত সরকার সঠিক পদক্ষেপ করবে।